Investering in Lily-myn verwelkomFoto: http://www.vantagegoldfields.com/ Dit volg nadat ’n Kanadese maatskappy, AfroCan Resources Gold Limited (AfroCan), bekendgemaak het dat hy van plan is om vanaf 1 Junie vanjaar ’n bedrag van nagenoeg $11 miljoen oor ’n tydperk van twee maande in Vantage, wat sowel die Lily- as die Barbrook-myn besit, te investeer. Gideon du Plessis, hoofsekretaris van Solidariteit, het die hoop uitgespreek dat hierdie investering onmiddellik tot die betaling van alle uitstaande vergoeding wat aan Lily-mynwerkers verskuldig is, sal lei. Verder sal dit hopelik ook meebring dat alle werkers wat afgelê word dadelik hul afleggingspakkette sal kan ontvang. “Ons is dankbaar dat alle kapitaalprojekte wat in die besigheidsreddingspraktisyn se goedgekeurde reddingsplan vervat is, nou danksy hierdie finansiering ŉ aanvang sal kan neem en dat die myn sodoende binne ŉ jaar weer in produksie kan wees,” het Du Plessis gesê. “Ons hoop dat die drie vermiste werkers se liggame binne die volgende ses tot agt maande gevind kan word soos waarvoor daar in die besigheidsplan voorsiening gemaak word,” het Du Plessis gesê. Du Plessis het voorts die bestuur van Vantage Goldfields sowel as die besigheidsreddingspraktisyn gelukgewens met hierdie reusestap om die Lily-myn weer in produksie te kry. “Ons versoek dat die Nywerheidsontwikkelingskorporasie (NOK) ook verdere finansiering sal bewillig sodat die Lily-myn vir die beswil van die werkers en Suid-Afrika as ’n geheel binnekort weer in werking sal wees.”